**Sunt... cer**

*LARISA BĂLAN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sunt cer...

Sunt coroană de albastru peste lumea ta,

Sunt vis aprins de safir desprins din gândul tău...

Sunt cer...

Port, pe aripa rece a văzduhului, păsările timpului,

Ele zboară peste pleoapele tale,

Peste care mi-am coborât stelele...

Lor le-am poruncit să-și verse praf de scântei aprinse

La granița dintre genele-ți dese și marginea pământului...

În ochiul meu doritor se zbate Soarele

Și-mi explodează prin suflet,

În raze de dragoste...

Dar ce bine că am îngenunchiat toată lumina

La picioarele abisului...

Zâmbesc!

Sunt sătulă: am înghițit luna la prânz,

Iar acum sunt un cer plin de lună,

De-o lună plină, de-o lună de zile...

Pe curcubeul amintirilor netrăite,

Am desenat ferestre deschise spre infinit,

Dar mi s-au spart cele șapte culori când te-am zărit...

Sunt cer...

Dar nu îți cer decât

Să-ți fiu om...